மூன்றாம் குலோத்துங்க சோழன் காலத்தில் பொங்கி வந்த காவேரி நதியின் வெள்ளத்தைக் கட்டுப்படுத்தவும், “சோழ வளநாடு சோறுடைத்து” என்ற தொல்புகழை நிலைநாட்டவும் உய்யகொண்டான் என்னும் வாய்க்கலை வெட்டுவித்து, அவ்வாய்க்காலின் உற்பத்தி ஸ்தானத்தில் முன்யோசனையோடும் பக்தியுடனும் கட்டப்பட்டது தான் இந்த பேட்டவாய்த்தலை கோவில். கோவில் இருக்குமிடத்தை “தேவஸ்தானம்” என்றும் அழைக்கிறார்கள். கோவில் கட்டியது மட்டுமல்லாது இக்கோவில் பராமரிப்புக்கென பல நிலங்களை தானமாக அளித்திருக்கிறார் என்றும் அவையெல்லாமே இப்போது குத்தகைக்கு விடப்பட்டு அதிலிருந்து சொற்ப வருமானமே வருகிறது என்கிறார்கள்.